บสส.ผนึกแบงก์รุกขายสินทรัพย์
บสส.รุกขายเอ็นพีเอ จับมือ 4 แบงก์ ปล่อยกู้เงื่อนไขพิเศษ ระยะเวลาสูงสุด 40 ปี
29 เม.ย. 2558

บสส.รุกขายเอ็นพีเอ จับมือ 4 แบงก์ ปล่อยกู้เงื่อนไขพิเศษ ระยะเวลาสูงสุด 40 ปี
นายชูเกียรติ จิตติไมตรีสกุล กรรมการผู้จัดการ บริษัท บริหารสินทรัพย์สุขุมวิท (บสส.) เปิดเผยว่า บสส.ได้จับมือกับสถาบันการเงินประมาณ 4 แห่ง เพื่อจัดทำโครงการสินเชื่อเพื่อที่อยู่อาศัยสำหรับลูกค้าที่ซื้อสินทรัพย์รอการขาย (เอ็นพีเอ) ของ บสส. เพื่ออำนวยความสะดวกแก่ลูกค้าที่ประมูลซื้อสินทรัพย์ได้ และทำให้ บสส.แข่งขันการขายเอ็นพีเอกับธนาคารพาณิชย์ได้มากขึ้น เพราะส่วนใหญ่การซื้อเอ็นพีเอกับธนาคารพาณิชย์จะได้สิทธิพิเศษด้านสินเชื่อ
อย่างไรก็ตาม ที่ผ่านมาการซื้อสินทรัพย์เอ็นพีเอจาก บสส. มีอัตราการถูกปฏิเสธสินเชื่อน้อยมาก หรือแทบจะไม่มีปัญหาว่าลูกค้าประมูลซื้อทรัพย์แล้วไม่สามารถขอเงินกู้จากสถาบันการเงิน หรือทิ้งการประมูล เพราะลูกค้าจะตรวจสอบเบื้องต้นว่าสามารถกู้เงินซื้อสินทรัพย์ได้หรือไม่ รวมทั้งลูกค้าที่มาซื้อสินทรัพย์จาก บสส.ส่วนใหญ่จะเตรียมพร้อมด้านการเงินอยู่แล้ว
สำหรับสถาบันการเงินที่เข้าร่วมโครงการกับ บสส. คือ 1.ธนาคารยูโอบี ให้วงเงินกู้ 100% ระยะเวลากู้ 40 ปี เมื่อรวมกับอายุผู้กู้ ต้องไม่เกิน 70 ปี วงเงินกู้ขั้นต่ำ 5 แสนบาท ยกเว้นค่าประเมินหลักประกัน เบิกเงินกู้ภายใน 31 ธ.ค. 2558 2.บรรษัทตลาดรองสินเชื่อที่อยู่อาศัย (บตท.) โดยธนาคารทิสโก้ ระยะเวลากู้ 30 ปี รวมอายุผู้กู้ไม่เกิน 70 ปี วงเงินกู้ขั้นต่ำ 7 แสนบาท ให้กู้สูงสุด 10 ล้านบาท ยกเว้นค่าธรรมเนียมประเมินหลักประกัน
3.ธนาคารอาคารสงเคราะห์ ให้วงเงินกู้ 90% ของราคาประเมิน 4.ธนาคารแลนด์ แอนด์ เฮ้าส์ ระยะเวลากู้สูงสุด 40 ปี วงเงินกู้ขั้้นต่ำ 7 แสนบาท และ 5.บริษัท เอ็มบีเค การันตี ระยะเวลากู้ไม่เกิน 3 ปี (ที่ดิน) และไม่เกิน 10 ปี (ห้องชุดพักอาศัย) ให้วงเงินกู้ 50%
ด้านพอร์ตเอ็นพีเอของ บสส. เมื่อสิ้นเดือน มี.ค.ที่ผ่านมา มีรวม 3,828 รายการ คิดเป็นมูลค่า 1.7 หมื่นล้านบาท แบ่งเป็น ที่ดินเปล่า 1,626 รายการ มูลค่า 7,493 ล้านบาท โกดัง โรงงาน คลังสินค้า 43 รายการ มูลค่า 944 ล้านบาท ที่อยู่อาศัย 1,651 รายการ มูลค่า 1,669 ล้านบาท อาคารพาณิชย์ 249 รายการ มูลค่า 779 ล้านบาท อื่นๆ 259 รายการ มูลค่า 6,405 ล้านบาท
นอกจากนี้ บสส.จะจัดงานมหกรรม SAM NPA EXPO 2015 ระหว่างวันที่ 29 เม.ย-2 พ.ค. 2558 ที่ศูนย์การค้าเซ็นทรัล พลาซาแกรนด์ พระราม 9 โดยคัดสินทรัพย์เด่นกว่า 1,000 รายการ มูลค่ากว่า 3,000 ล้านบาท มาจำหน่าย ตั้งเป้ายอดขาย 1,000 ล้านบาท